‘পণ্ডিতেরা প্রায় সকলেই স্বীকার করেন যে বৈদিক ক্রিয়াকাণ্ডে ইন্দ্র, সূর্য, রুদ্র, বায়ু বরুণাদি পুরুষ দেবতাগণেরই প্রাধান্য ছিল, এবং অপেক্ষাকৃত অল্পসংখ্যক স্ত্রীদেবতাই সূক্তসমূহে স্তুয়মান ছিলেন। ইঁহাদের উদ্দেশ্যে সোমযাগ অনুষ্ঠিত হইবারও কোনও ব্যবস্থা ছিল না। ম্যাকডোনেল তাঁহার ‘Vedic Mythology’ নামক গ্রন্থে বলিয়াছেন, “স্ত্রীদেবতাগণ বৈদিক (ঋষিগণের) ধর্মবিশ্বাস ও উপাসনায় অত্যন্ত গৌণ স্থান অধিকার করিতেন, এবং ব্রহ্মাণ্ডের শাসনকর্ত্রী হিসাবে তাঁহারা প্রায় কোনও অংশ গ্রহণ করেন নাই” (পৃঃ ১২৪)। কিন্তু ইহা অস্বীকার করা যায় না যে ইঁহারা সংখ্যায় অপেক্ষাকৃত অল্প হইলেও চরিত্রবৈশিষ্ট্যে প্রোজ্জল ছিলেন। বৈদিক ঋষিদের চিত্তে বিশেষ বিশেষ স্ত্রীদেবতার যে রূপকল্পনা উদিত হইয়াছিল, উহা অনেক ক্ষেত্রে বিস্ময়কর। অদিতি, ঊষা, সরস্বতী, পৃথিবী, রাত্রি, পুরন্ধি, ইড়া, ধীষণা প্রভৃতি দেবীর এবং সর্বোপরি বাকদেবীর বৈদিক রূপ মনোযোগ সহকারে বিশ্লেষণ করিলে, ইহা স্পষ্ট প্রতীয়মান হয় যে প্রাচীন ঋষিগণ ইঁহাদের উপর ন্যূনাধিক গুরুত্ব আরোপ করিতেন, যদিও সোমযাগে তাঁহাদের কোনও বিশিষ্ট অংশ ছিল না। অদিতি যেমন একদিকে দেবতাদিগের মাতা, তেমন অন্যদিকে তিনি বিশ্বব্রহ্মাণ্ডের জননী। ঊষাদেবী প্রত্যূষ কালের মূর্ত প্রতীক, ইঁহার অপরূপ রূপবর্ণনায় ঋগ্বেদের ঋষিরা তাঁহাদের হৃদয়ের সমস্ত কবিত্বশক্তি উজাড় করিয়া দিয়াছিলেন। সরস্বতী মুখ্যতঃ ঐ নামের নদীর অধিষ্ঠাত্রী দেবতা হইলেও পরোক্ষভাবে জ্ঞান ও বিদ্যার দেবতা, কারণ ইহারই তটবর্তী ভূখণ্ড আশ্রয় করিয়া একদল ঋষি বিশিষ্ট বৈদিক সংস্কৃতির একাংশের রূপদান করিয়াছিলেন। পৃথিবী ধরিত্রী মাতা, তিনি অনেক সূক্তে আকাশপিতার (দৌস্পিতা) সহিত ঋষিদিগের দ্বারা স্তুত হইয়াছেন। তাঁহারা উভয়ে যাহাতে জনগণকে শস্য, আহার্য দ্রব্যাদি ও ধনসম্পত্তি প্রদান করেন ইহাই ছিল ঋষিদিগের প্রার্থনা। ঋগ্বেদের প্রথম মণ্ডলের ১৬৪তম সূক্তের ৩৩ সংখ্যক অনুবাকে ঋষি দীর্ঘতমা ঔচথ্য আকাশকে পিতা এবং মৃত্তিকাময় পৃথিবীকে মাতা বলিয়া সম্বোধন করিয়াছেন (দৌর্মে পিতা জনিতা… মাতা পৃথিবী মহীয়ং)। চন্দ্র ও তারকা কিরণরাশির দ্বারা উদ্দীপ্ত রজনী বৈদিক চিত্তে রাত্রিদেবীকে রূপায়িত করিয়াছিল; কুশিক ঋষি ঋগ্বেদের দশম মণ্ডলের ১২৭তম সূক্তের মাত্র ৮টি অনুবাকে অতি নিপুণভাবে দেবীর রূপ ও বৈশিষ্ট্য বর্ণনা করিয়াছেন। পুরন্ধি প্রাচুর্যের দেবতা; ইনি আবেস্তায় বর্ণিত ধনৈশ্বর্যের দেবী পারেন্দির বৈদিক প্রতিরূপ। ভগ, পূষা, সবিতা ইত্যাদি বৈদিক আদিত্য দেবতাগুলির সহিত তিনি কয়েকটি সূক্তে স্তুত হইয়াছেন। জার্মান পন্ডিত ‘Hillebrandt’এর মতে তিনি ক্রিয়াশক্তির দেবতা। ধীষণাও প্রাচুর্যের দেবতা রূপে কল্পিত। ইড়া পুষ্টির দেবতা, এবং যেহেতু গব্য দুগ্ধ ও ঘৃতাদি পুষ্টিকর পেয় বৈদিক যজ্ঞাগ্নিতে দেবতাদিগের উদ্দেশে আহুতি প্রদান করা হইত, সেহেতু ইড়া উত্তর-বৈদিক সাহিত্যে গাভীর অন্যতম প্রতিশব্দ বলিয়া ব্যবহৃত হইত। আপ্রী সূক্তসমূহে সরস্বতী ও মহী বা ভারতী দেবীর সহিত তিনি একত্রে প্রশংসিত হইয়াছেন। এতদ্ব্যতীত আরও কয়েকটি দেবী যথা রাকা, সিনীবালী, কুহু, মরুদগণের মাতা পৃষ্ণি, ত্বষ্টাদুহিতা ও বিবস্বৎপত্নী সরণ্যূ প্রভৃতি দেবীর কথা সংহিতা ও উত্তর-বৈদিক সাহিত্যে অল্পবিস্তর দেখিতে পাওয়া যায়। ইন্দ্রাণী, বরুণানী, অগ্নায়ী প্রভৃতি দেবপত্নীগণের নামও কখনও কখনও মিলে, এবং রুদ্রাণীর নাম বৈদিক সূক্তসাহিত্যের পূর্বে কোথাও পাওয়া না যাইলেও, তিনি যে বেদোত্তর সাহিত্যে নানাবিধ নামে শক্তিপূজা সম্পর্কে এক বিশেষ অংশ গ্রহণ করিয়াছিলেন সে বিষয়ে সন্দেহ নাই।’